याज्ञवल्क्यस्मृतिः/व्यवहाराध्यायः/स्तेयप्रकरणम्
<table>		
		
<td><p>		
	ग्राहकैर्गृह्यते चौरो लोप्त्रेणाथ पदेन वा   ।पूर्वकर्मापराधी च तथा चाशुद्धवासकः   । । २.२६६  । ।	</p>
<td><p>		
	अन्येऽपि शङ्कया ग्राह्या जातिनामादिनिह्नवैः   ।द्यूतस्त्रीपानसक्ताश्च शुष्कभिन्नमुखस्वराः   । । २.२६७  । ।	</p>
<td><p>		
	परद्रव्यगृहाणां च पृच्छका गूढचारिणः   ।निराया व्ययवन्तश्च विनष्टद्रव्यविक्रयाः   । । २.२६८  । ।	</p>
<td><p>		
	गृहीतः शङ्कया चौर्ये नात्मानं चेद्विशोधयेत् ।दापयित्वा हृतं द्रव्यं चौरदण्डेन दण्डयेत् । । २.२६९  । ।	</p>
<td><p>		
	चौरं प्रदाप्यापहृतं घातयेद्विविधैर्वधैः   ।सचिह्नं ब्राह्मणं कृत्वा स्वराष्ट्राद्विप्रवासयेत् । । २.२७०  । ।	</p>
<td><p>		
	घातितेऽपहृते दोषो ग्रामभर्तुरनिर्गते   ।विवीतभर्तुस्तु पथि चौरोद्धर्तुरवीतके   । । २.२७१  । ।	</p>
<td><p>		
	स्वसींनि दद्याद्ग्रामस्तु पदं वा यत्र गच्छति   ।पञ्चग्रामी बहिः क्रोशाद्दशग्राम्यथ वा पुनः   । । २.२७२  । ।	</p>
<td><p>		
	बन्दिग्राहांस्तथा वाजि कुञ्जराणां च हारिणः   ।प्रसह्यघातिनश्चैव शूलानारोपयेन्नरान्  । । २.२७३  । ।	</p>
<td><p>		
	उत्क्षेपकग्रन्थिभेदौ करसंदंशहीनकौ   ।कार्यौ द्वितीयापराधे करपादैकहीनकौ   । । २.२७४  । ।	</p>
<td><p>		
	क्षुद्रमध्यमहाद्रव्य हरणे सारतो दमः   ।देशकालवयःशक्ति संचिन्त्यं दण्डकर्मणि   । । २.२७५  । ।	</p>
<td><p>		
	भक्तावकाशाग्न्युदक मन्त्रोपकरणव्ययान्  ।दत्त्वा चौरस्य वा हन्तुर्जानतो दम उत्तमः   । । २.२७६  । ।	</p>
<td><p>		
	शस्त्रावपाते गर्भस्य पातने चोत्तमो दमः   ।उत्तमो वाधमो वापि पुरुषस्त्रीप्रमापणे   । । २.२७७  । ।	</p>
<td><p>		
	विप्रदुष्टां स्त्रियं चैव पुरुषघ्नीं अगर्भिणीम्  ।सेतुभेदकरीं चाप्सु शिलां बद्ध्वा प्रवेशयेत् । । २.२७८  । ।	</p>
<td><p>		
	विषाग्निदां पतिगुरु निजापत्यप्रमापणीम्  ।विकर्णकरनासौष्ठीं कृत्वा गोभिः प्रमापयेत् । । २.२७९  । ।	</p>
<td><p>		
	अविज्ञातहतस्याशु कलहं सुतबान्धवाः   ।प्रष्टव्या योषितश्चास्य परपुंसि रताः पृथक्  । । २.२८०  । ।	</p>
<td><p>		
	स्त्रीद्रव्यवृत्तिकामो वा केन वायं गतः सह   ।मृत्युदेशसमासन्नं पृच्छेद्वापि जनं शनैः   । । २.२८१  । ।	</p>
<td><p>		
	क्षेत्रवेश्मवनग्राम विवीतखलदाहकाः   ।राजपत्न्यभिगामी च दग्धव्यास्तु कटाग्निना   । । २.२८२  । ।	</p>
</table>